b'\n_START_ARTICLE_\nBeg\n_START_PARAGRAPH_\nBeg (tur\xc5\xa1ko bey, vodja) je naziv, ki se je tradicionalno uporabljal  za vodje manj\xc5\xa1ih tur\xc5\xa1kih plemen ali skupin plemen. Naslov ima ve\xc4\x8d razli\xc4\x8dic: bey, beg ali beigh, ki imajo popolnoma enak pomen - vodja. _NEWLINE_Pokrajina, provinca ali vilajet (tur\xc5\xa1ko vil\xc3\xa2yet), kateri je vladal beg, se je imenovala beylik, kar pribli\xc5\xbeno ustreza emiratu ali kne\xc5\xbeevini._NEWLINE_Naslov beg so imeli tudi prvi trije vladarji Osmanskega cesarstva. Prvi vladar, ki je od kairskega kalifa leta 1383 dobil pravico do naslova sultan, je bil Murat I. (1359-1389). Od takrat dalje se je naslov beg uporabljal za guvernerja vilajeta (province). V 15. stoletju je postala dr\xc5\xbeavna uprava bolj ohlapna in naslov bega so dobili tudi guvernerji nekaterih mest, na primer Burse in Edirne,  v Tuniziji pa so naziv  beg kasneje uporabljali celo dr\xc5\xbeavni vladarji. _NEWLINE_Konec 19. stoletja je postal beg zgolj \xc4\x8dasten naziv, ki je imel  pribli\xc5\xbeno enak pomen kot angle\xc5\xa1ki Sir. V dana\xc5\xa1nji Tur\xc4\x8diji in Azerbajd\xc5\xbeanu ima naslov beg enak pomen kot pri nas gospod, uporablja pa se tudi ponekod v ju\xc5\xbeni in centralni Aziji.'